S-371/2006

Mál þetta, sem dómtekið var þann 17. nóvember sl., er höfðað hér fyrir Héraðsdómi Norðurlands eystra með ákæru lögreglustjórans á Akureyri, útgefinni 6. október 2006, á hendur X,

„fyrir eftirtalin hegningar-, fíkniefna og umferðarlagabrot:

A.

Gripdeild.

Með því að hafa miðvikudaginn 30. ágúst 2006, á bensínafgreiðslustöðinni Select, að Bústaðavegi 20, Reykjavík dælt eldsneyti á bifreiðina [...] að andvirði 5.000- krónur og síðan ekið á brott án þess að greiða fyrir það.

B.

Umferðarlagabrot.

1.

Með því að hafa ofangreint sinn ekið þessari bifreið sviptur ökurétti að og frá nefndri bensínafgreiðslu.

2.

Með því að hafa mánudagskvöldið 21. ágúst 2006, ekið bifreiðinni [...], sviptur ökurétti um Bugðusíðu á Akureyri.

C.

Fíkniefnalagabrot.

Með því að hafa aðfaranótt sunnudagsins 30. júlí 2006, verið með í vörslum sínum 0,74 grömm af tóbaksblönduðu hassi, þegar lögreglan handtók hann í íbúð Sólvallagötu 27 í Reykjavík.

Brot ákærða samkvæmt A kafla ákærunnar varða við 245. gr. almennra hegningarlaga nr. 19, 1940. Brot hans samkvæmt B kafla ákærunnar varða við 1. mgr. 48. gr., sbr. 1. mgr. 100. gr. umferðarlaga nr. 50, 1987 og brot ákærða samkvæmt C kafla ákærunnar varðar við 2. gr., sbr. 5. gr. og 6. gr. laga um ávana- og fíkniefni nr. 65,1974, sbr. lög nr. 60, 1980, sbr. lög nr. 13, 1985 og sbr. lög nr. 82, 1998 og 2. gr., sbr. 14. gr. reglugerðar um sölu og meðferð ávana og fíkniefna nr. 233, 2001.

Þess er krafist að ákærði verði dæmdur til refsingar og til að sæta upptöku á 0,74 grömmum af tóbaksblönduðu hassi, sem lögreglan lagði hald á og tilgreint er í efnaskrá nr. 9.725, samkvæmt 6. mgr. 5. gr. laga nr. 65, 1974 og 2. mgr. 14. gr. reglugerðar nr. 233, 2001.

Í málinu gerir [A] fyrir hönd Skeljungs hf., [kt. 000000-0000], bótakröfu á hendur ákærða að fjárhæð kr. 5.000-.“

Ákærði kom fyrir dóminn við fyrirtöku málsins þann 17. nóvember sl. og viðurkenndi brot sín eins og þeim er í ákæru lýst. Er játning hans í samræmi við gögn málsins og þykja brot hans því nægjanlega sönnuð og varða við tilgreind lagaákvæði í ákæruskjali. Að framangreindu virtu þykja efni til að leggja dóm á málið á grundvelli 125. gr. laga nr. 19/1991 um meðferð opinberra mála.

Samkvæmt vottorði sakaskrár ríkisins hefur ákærði, sem er 24 ára, 11 sinnum hlotið refsingar síðan á árinu 1998, fyrir brot á hegningarlögum, umferðarlögum og fíkniefnalöggjöfinni. Hlaut hann þó engar refsingar frá því í október 2002 þar til í janúar 2006. Í janúar og mars 2006 gekkst hann undir tvær sáttir um greiðslu sektar fyrir vörslur fíkniefna. Þann 10. júní 2006 var honum gert að greiða kr. 50.000- í sekt fyrir hraðakstur og var hann þá jafnframt sviptur ökurétti í 4 mánuði. Þann 13. september sl. var ákærði dæmdur í 30 daga fangelsi, skilorðsbundið í 2 ár, fyrir fjársvik, fíkniefnalagabrot og umferðarlagabrot, m.a. fyrir að aka sviptur ökurétti. Var hann þá jafnframt sviptur ökurétti í 12 mánuði frá 11. maí 2006. Brot þau sem ákærði er nú dæmdur fyrir framdi hann áður en dómurinn var kveðinn upp þann 13. september sl. og ber nú að ákvarða ákærða hegningarauka eftir reglum 78. gr. almennra hegningarlaga nr. 19/1940. Þykir refsing hans hæfilega ákveðin 30 daga fangelsi en þar sem um er að ræða hegningarauka skal fullnustu refsingar hans frestað og hún falla niður að liðnum 2 árum frá uppsögu dóms þessa haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Með vísan til kröfugerðar ákæruvalds, gagna málsins og tilgreindra ákvæða í ákæru eru gerð upptæk fíkniefni svo sem í dómsorði greinir.

Ekki liggja fyrir gögn um sakarkostnað í málinu.

Dóminn kveður upp F-kk-nf Ó-kk-nf dómstjóri.

D Ó M S O R Ð :

Ákærði X sæti fangelsi í 30 daga en fresta skal fullnustu refsingarinnar og hún falla niður að liðnum 2 árum frá uppsögu dóms þessa, haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærði sæti upptöku á 0,74 grömmum af tóbaksblönduðu hassi samkvæmt efnaskrá lögreglu nr. 9.725.